.td_uid_2_606e9abf2e894_rand.td-a-rec-img{text-align:left}.td_uid_2_606e9abf2e894_rand.td-a-rec-img img{margin:0 auto 0 0} 'Ħajti hija Għażla' huwa ktieb ippubblikat mill-YMCA Malta u miktub minn Anthony Camilleri, Kap Eżekuttiv tal-YMCA f'Malta. Dan il-ktieb jirrakkonta l-ġrajjiet diffiċli u l-ħajja iebsa ta' żewg żgħażagħ, Alex u Anna. Għalkemm l-istejjer ta' Alex u Anna huma differenti minn xulxin, it-tnejn li huma m'għandhomx saqaf fuq rashom. L-istejjer li huma rrakkuntati f'dan il-ktieb huma stejjer reali ta' nies li YMCA Malta ltaqgħet magħhom matul is-snin. Alex huwa ġuvni li ħalla d-dar tal-ġenituri tiegħu minħabba li kien abbużat u trattat ħażin minn ommu u missieru. Anna ħarbet mid-dar t'ommha u missierha meta kien għad kellha biss 15-il sena minħabba li l-ġenituri tagħha qatt ma ħabbewha u ma aċċettawhiex bħala persuna u lanqas m'aċċettaw l-għażliet tagħha. Alex jiltaqa' ma' Anna ġewwa burdell għaliex dak kien l-unika post li sab fejn jista' jgħix bi ftit flus. L-istorja tkompli ssegwi lil Anna u Alex, tesplora l-emozzjonijiet u l-ħsibijiet tagħhom u l-għażliet li huma jagħmlu. Matul dawn l-aħħar 50 sena, YMCA Malta ltaqgħet ma' ħafna persuni, familji u anke tfal li kienu għaddejjin minn mumenti ferm difffiċli fil-ħajja tagħhom. Kollha bl-istejjer personali tagħhom. Kollha b'esperjenzi differenti. Kollha ġarrbu l-ħajja b'modi differenti u esperjenzaw mumenti ta' niket u dieqa kbira. L-esperjenzi u t-trawmiet personali wasslu sabiex ħafna minn dawn in-nies tilfu dak kollu li ħadmu għalih f'ħajjithom, saħansitra darhom. Ħajti hija Għażla Il-vjaġġ li wieħed jibda mill-mument li jitlef id-dar tiegħu sakemm jerġa' jqum fuq saqajh huwa wieħed diffiċli, twil, mimli inċertezzi u dieqa. Huwa kkaratterizzat minn mumenti ta' biża'. Huwa vjaġġ iebes u li joħloq sens ta' konfużjoni għaliex ħafna nies ma jkunux jafu minn liema tarf se jibdew sabiex jerġgħu jieħdu r-riedni ta' ħajjithom f'idejhom. L-għażliet li nagħmlu f'dawn il-mumenti diffiċli ta' ħajjitna, jiddeterminaw il-futur tagħna. Huwa diffiċli li wieħed jifhem għalfejn persuna ħadet ċertu deċiżjonijiet ladarba ma tkunx qed tersperjenza l-istess sitwazzjonijiet. Din hija storja unika ta' individwi li jgħixu bla saqaf fuq rashom – il-pjaga soċjali, moħbija fl-intriċċi kulturali Maltin. Huwa għalhekk illi YMCA Malta qed tippubblika din l-istorja sabiex tkun ta' opportunità li nieqfu, naħsbu u nipprovaw nifhmu dak li jkunu għaddejjin minnu persuni u familji li ma jkollhomx post fejn jgħixu. Permezz ta' dan il-ktieb, YMCA Malta tixtieq tqajjem aktar kuxjenza soċjali dwar is-sitwazzjonijiet li persuni bla dar jinsabu fihom. Huwa faċli li wieħed jassumi li dawn il-persuni spiċċaw bla saqaf għax huma għażżenin u jridu jgħixu mit-taxxi tal-poplu, però ġeneralment dan ma jkunx il-każ. Jekk inti tixtieq tixtri dan il-ktieb tista' tikkuntattja lil YMCA Malta fuq 27674278 jew tibgħat email fuq info@ymcamalta.org. Filmat: €1 fix-xahar għall-pjattaforma tal-YMCA għaż-żgħażagħ Dan it-tagħrif twassal mill-YMCA Malta Muntaġġ: Sarah Salafia Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_606e9abf2ed68_rand.td-a-rec-img{text-align:left}.td_uid_3_606e9abf2ed68_rand.td-a-rec-img img{margin:0 auto 0 0}